CELEX: 22008D0991
Language: fi
Date: 2008-12-15 00:00:00
Title: 2008/991/EY: AKT–EY-ministerineuvoston päätös N:o 3/2008, tehty 15 päivänä joulukuuta 2008 , muutosten tekemisestä kumppanuussopimuksen liitteeseen IV

31.12.2008   
            
            
               FI
            
            
               Euroopan unionin virallinen lehti
            
            
               L 352/59
            
         AKT–EY-MINISTERINEUVOSTON PÄÄTÖS N:o 3/2008,
   tehty 15 päivänä joulukuuta 2008,
   muutosten tekemisestä kumppanuussopimuksen liitteeseen IV
   (2008/991/EY)
   AKT–EY-MINISTERINEUVOSTO, joka
   ottaa huomioon Afrikan, Karibian ja Tyynenmeren valtioiden ryhmän, jäljempänä ’AKT-valtiot’, jäsenten sekä Euroopan yhteisön ja sen jäsenvaltioiden välisen Cotonoussa (Beninissä) 23 päivänä kesäkuuta 2000 allekirjoitetun ja Luxemburgissa 25 päivänä kesäkuuta 2005 tarkistetun kumppanuussopimuksen (1), jäljempänä ’AKT–EY-kumppanuussopimus’, ja erityisesti sen 15 artiklan 3 kohdan, 81 artiklan ja 100 artiklan,
   ottaa huomioon kehitysrahoitusyhteistyön AKT–EY-komitean suosituksen,
   sekä katsoo seuraavaa:
   
               (1)
            
            
               Täytäntöönpano- ja hallintomenettelyjen tehostamiseksi ja yhdenmukaistamiseksi AKT–EY-kumppanuussopimuksen liitteeseen IV sisällytettiin joukko kyseisiin menettelyihin liittyviä määräyksiä. Keskustelut liitteeseen IV sisältyvistä sopimusten myöntämistä ja täytäntöönpanoa koskevista määräyksistä jäivät kuitenkin vielä kesken.
            
         
               (2)
            
            
               Kun tarkistettu AKT–EY-kumppanuussopimus allekirjoitettiin 25 päivänä kesäkuuta 2005, sopimukseen liitettiin julistus VIII ”Yhteinen julistus liitteessä IV olevasta 19 a artiklasta”, jossa todetaan, että ”Cotonoun sopimuksen 100 artiklan mukaisesti ministerineuvosto tutkii sopimusten myöntämistä ja täytäntöönpanoa käsitteleviä liitteen IV määräyksiä niiden vahvistamiseksi ennen Cotonoun sopimusta muuttavan sopimuksen voimaantuloa”.
            
         
               (3)
            
            
               Uudeksi 19 c artiklaksi, joka korvaa liitteessä IV olevan 21, 23, 25, 27, 28 ja 29 artiklan, ehdotettu teksti toteuttaa tavoitteet, jotka koskevat Euroopan yhteisön rahoittamiin sopimuksiin sovellettavien hankinta- ja hallintomenettelyjen yksinkertaistamista, selkeyttämistä ja yhdenmukaistamista.
            
         
               (4)
            
            
               Tämän vuoksi on aiheellista muuttaa AKT–EY-kumppanuussopimuksen liitettä IV,
            
         ON PÄÄTTÄNYT SEURAAVAA:
   1 artikla
   AKT–EY-kumppanuussopimuksen liitettä IV muutetaan seuraavasti:
   
               1)
            
            
               Kumotaan liitteessä IV oleva 21, 23, 25, 27, 28 ja 29 artikla.
            
         
               2)
            
            
               Lisätään liitteeseen IV uusi 19 c artikla:
               ”19 c artikla
               Sopimusten myöntäminen, avustusten myöntäminen ja sopimusten täytäntöönpano
               1.   Sopimukset ja avustukset myönnetään ja pannaan täytäntöön yhteisön sääntöjen mukaisesti ja kyseisissä säännöissä määrättyjä erityistapauksia lukuun ottamatta komission kolmansien maiden kanssa toteutettavia yhteistyötoimia varten vahvistamien ja julkaisemien yhtenäisten menettelyjen ja asiakirjojen mukaisesti, sellaisina kuin niitä sovelletaan asianomaista menettelyä aloitettaessa, sanotun kuitenkaan rajoittamatta 26 artiklan soveltamista.
               2.   Jos hajautetun hallinnon yhteydessä suoritettu yhteinen arviointi osoittaa, että sopimusten ja avustusten myöntämiseen AKT-valtiossa tai avunsaaja-alueella käytettävät menettelyt tai rahoittajien hyväksymät menettelyt ovat avoimuuden, suhteellisuuden, tasavertaisen kohtelun ja syrjimättömyyden periaatteiden mukaisia ja niillä estetään mahdolliset eturistiriidat, komissio soveltaa kyseisiä menettelyjä ja noudattaa, Pariisin julistuksen mukaisesti ja sanotun rajoittamatta 26 artiklan soveltamista, kaikilta osin sääntöjä, jotka säätelevät sen toimivallan käyttöä asianomaisella alalla.
               3.   AKT-valtion tai avunsaaja-alueen on tarkastettava säännöllisesti, että EKR:stä rahoitettavat toimet on pantu täytäntöön asianmukaisesti, toteutettava soveltuvia toimenpiteitä estääkseen sääntöjenvastaisuudet ja petokset ja ryhdyttävä tarvittaessa oikeustoimiin aiheettomasti maksettujen varojen takaisinperimiseksi.
               4.   Hajautetussa hallinnossa sopimukset neuvottelee, laatii, allekirjoittaa ja panee täytäntöön AKT-valtio. AKT-valtiot voivat kuitenkin pyytää komissiota neuvottelemaan, laatimaan, allekirjoittamaan ja panemaan täytäntöön sopimuksia niiden puolesta.
               5.   Sopimuksen 50 artiklassa tarkoitetun sitoumuksen mukaisesti EKR:n varoista rahoitettavien sopimusten ja avustusten täytäntöönpanossa noudatetaan kansainvälisesti tunnustettuja perustyönormeja.
               6.   Perustetaan AKT-valtioiden sihteeristön ja komission edustajista koostuva asiantuntijaryhmä, jonka tehtävänä on kumman tahansa osapuolen pyynnöstä määritellä mahdollisesti tarvittavat muutokset ja ehdottaa muutoksia ja parannuksia 1 ja 2 kohdassa tarkoitettuihin sääntöihin ja menettelyihin.
               Ryhmä myös toimittaa säännöllisin väliajoin kertomuksen kehitysrahoitusyhteistyön AKT–EY-komitealle auttaakseen tätä tutkimaan kehitysyhteistyötoimien täytäntöönpanoon liittyviä ongelmia ja ehdottamaan aiheellisia toimenpiteitä.”
            
         2 artikla
   Tämä päätös tehdään AKT–EY-ministerineuvostossa kirjallisella menettelyllä.
   
      Tehty Brysselissä 15 päivänä joulukuuta 2008.
      
         
            AKT–EY-ministerineuvoston puolesta
         
         
            AKT–EY-suurlähettiläskomitean puheenjohtaja
         
         P. SELLAL
         
      
   
   
      (1)  EUVL L 287, 28.10.2005, s. 4.